Segwitu għar-Riżoluzzjoni tal-Parlament Ewropew għal amministrazzjoni miftuħa, effiċjenti u indipendenti tal-Unjoni Ewropea, adottata mill-Kummissjoni fl-4 ta' Ottubru 2016.
1.
Ir-riżoluzzjoni mressqa skont ir-Regoli 128(5), 123(2) u 46(6) tar-regoli ta' proċedura tal-Parlament Ewropew mill-Kumitat għall-Affarijiet Legali (JURI)
2.
Numru ta’ referenza EP: B8-0685/2016 / P8_TA-PROV(2016)0279
3.
Data tal-adozzjoni tal-istatuti: 9 ta' Ġunju 2016
4.
Suġġett: Liġi Amministrattiva Ewropea
5.
Analiżi/valutazzjoni qasira tar-riżoluzzjoni u t-talbiet li saru fiha:
Il-Parlament Ewropew, wara li fakkar li fir-riżoluzzjoni tiegħu tal-15 ta' Jannar 2014 huwa kien talab, konformi mal-Artikolu 225 tat-Trattat dwar il-Funzjonament tal-Unjoni Ewropea (TFUE), li jiġi adottat Regolament dwar amministrazzjoni miftuħa, effiċjenti u indipendenti tal-Unjoni Ewropea skont l-Artikolu 298 TFUE, li ma ġiex segwit minn proposta tal-Kummissjoni, jistieden lill-Kummissjoni tikkonsidra l-proposta tal-Parlament għal Regolament u jistieden lill-Kummissjoni tressaq proposta leġiżlattiva li għandha tiġi inkluża fil-programm ta' ħidma tagħha għas-sena 2017.
Mehmuż mar-riżoluzzjoni, hemm abbozz ta' Regolament, abbozzat mill-grupp ta' ħidma tal-kumitat JURI, li ġie stabbilit fl-2013 u li jinkludi sett ta' drittijiet u obbligi amministrattivi li l-Parlament jixtieq li jara fis-seħħ.
6.
Tweġiba/reazzjoni għal talbiet u ġabra qasira ta' azzjoni li ġiet meħuda, jew li hija maħsuba li tiġi meħuda, mill-Kummissjoni:
Il-Kummissjoni hija grata lejn il-Parlament Ewropew talli qajjem is-suġġett importanti ta' amministrazzjoni miftuħa, effiċjenti u indipendenti tal-Unjoni Ewropea. Hija analizzat mill-qrib il-ħidma li saret mill-Parlament u se tkompli taħdem mal-Parlament u mal-Istituzzjonijiet l-oħra fuq l-għażliet kollha u fuq argumenti tajbin rigward fejn u kif nistgħu ntejbu l-funzjonament tal-amministrazzjoni tagħna.
Il-Kummissjoni hija impenjata li tiggarantixxi li ċ-ċittadini, in-negozju u l-partijiet interessati jkunu jistgħu jinteraġixxu ma' amministrazzjoni li tkun miftuħa, indipendenti u effiċjenti. Għal dan il-għan, il-Kummissjoni, kif ukoll Istituzzjonijiet u korpi oħrajn, għandhom sett ta' regoli orizzontali stabbiliti sew li jmexxu l-imġiba amministrattiva tagħha. Dan jinkludi, fost l-oħrajn, id-dispożizzjonijiet ġenerali tal-Kodiċi ta' Imġiba Amministrattiva Tajba, kif ukoll firxa ta' dispożizzjonijiet dwar ir-Regolamenti tal-Persunal u Finanzjarji, dwar il-protezzjoni tad-dejta u l-aċċess għad-dokumenti, biex insemmu biss xi wħud. Huwa importanti li l-arranġamenti attwali jinżammu taħt rieżami, sabiex tiġi riflessa kwalunkwe bidla li tista’ sseħħ matul iż-żmien.
Il-Kummissjoni tenfasizza wkoll il-potenzjal tas-servizzi elettroniċi tal-gvern biex tnaqqas il-piż amministrattiv u żżid l-effikaċja tal-amministrazzjonijiet pubbliċi
, kif ukoll tal-Portal ta' Trasparenza tal-UE tagħha li jipprovdi liċ-ċittadini b'aċċess dirett għal informazzjoni li se tgħinhom ikunu infurmati u ppreparati aħjar biex isegwu u jipparteċipaw fil-proċess ta' teħid ta' deċiżjonijiet tal-UE.
Minbarra r-regoli u l-prattiki orizzontali applikabbli, il-kultura u x-xogħol ta' kuljum tal-amministrazzjoni tal-UE huma ggwidati minn prinċipji ta' amministrazzjoni tajba. Tali prinċipji jinkludu l-legalità u l-proporzjonalità, l-aċċess għall-fajl u l-obbligu li jiġu ddikjarati r-raġunijiet, it-trattament indaqs u n-nondiskriminazzjoni, kemm dawn idumu jgħoddu għaż-żminijiet, id-dritt għal smigħ u d-drittijiet fir-rigward tal-użu tal-lingwi.
Il-Kummissjoni tanalizza kull każ ta' allegazzjoni ta' amministrazzjoni ħażina u tipprova tirrettifika kull żball li jkun sar. Hija timpenja ruħha wkoll b'mod kostruttiv fil-kuntest tal-inkjesti mill-Ombudsman Ewropew rigward l-attivitajiet tiegħu.
Peress li l-UE tamministra firxa ta' attivitajiet diversi u ta' spiss speċjalizzati ħafna, l-amministrazzjoni tagħha tiddependi wkoll fuq regoli speċifiċi għas-settur. Iċ-ċittadini u n-negozji kkonċernati minn tali attivitajiet speċjalizzati jiġu ggarantiti drittijiet amministrattivi speċifiċi.
Il-Kummissjoni, f'dan l-istadju, mhijiex konvinta li l-benefiċċji tal-użu ta' strument leġiżlattiv li jista' jikkodifika l-liġi amministrattiva jistgħu jaqbżu l-kostijiet. Li tiġi segwita l-proposta tal-Parlament tfisser mhux biss leġiżlazzjoni ġdida. Tkun tirrikjedi wkoll ir-reviżjoni ta' volum konsiderevoli ta' leġiżlazzjoni attwali tal-UE. Anki meta ssir b'attenzjoni u b'sens ta' proporzjon, il-kodifikazzjoni x'aktarx twassal għal problemi ta' delimitazzjoni bejn ir-regoli ġenerali u dwak speċifiċi – filwaqt li ma tagħmilx il-leġiżlazzjoni aktar ċara jew il-litigazzjoni aktar faċli għaċ-ċittadini u n-negozji affettwati.
Hija tista' tneħħi wkoll il-flessibilità mitluba biex tadatta għal ħtiġijiet partikolari. Dawn l-isfidi u d-diffikultajiet huma konfermati wkoll mill-abbozz tar-Regolament mill-Parlament. It-test ma jidentifikax x'kienu d-distakki u l-inkonsistenzi fil-liġi attwali, u għalhekk x'inhi l-ġustifikazzjoni għat-tressiq ta' soluzzjonijiet leġiżlattivi orizzontali bħala tweġiba proporzjonali biex jiġu indirizzati. Lanqas ma jevalwa l-impatt konkret tad-dispożizzjonijiet li fih.
Filwaqt li t-test huwa magħruf bħala mingħajr preġudizzju għal regoli u drittijiet attwali skont leġiżlazzjoni speċifika tal-Unjoni, huwa ma jipprovdi l-ebda mekkaniżmu ġuridiku sabiex jiżgura d-delimitazzjoni bejn ir-regoli ġenerali u dawk speċifiċi. Minflok, jidher li qiegħed jissuġġerixxi li tista' tibqa' tapplika analiżi ta' każ b'każ. Finalment, hemm il-kwistjoni ta' kif jiġu identifikati l-attivitajiet amministrattivi tal-istituzzjonijiet u l-korpi li jistgħu ikunu soġġetti għar-regoli l-ġodda.
Minflok nimpenjaw ruħna f'eżerċizzju ta' kodifikazzjoni kumpless ħafna, li għandu valur miżjud inċert, il-Kummissjoni hija tal-fehma li għandna nkomplu nindirizzaw il-problemi konkreti meta dawn jirriżultaw, nanalizzaw il-kawżi oriġinali u mbagħad nieħdu t-tip ta' azzjoni meħtieġa.
_________
� Ara l-Pjan ta' Azzjoni tal-Gvern-e 2016-2020 tal-Kummissjoni.

